Document ID: 31983L0642

*****
ΟΔΗΓΙΑ ΤΟΥ ΣΥΜΒΟΥΛΙΟΥ
της 12ης Δεκεμβρίου 1983
για παράταση της ισχύος των διατάξεων του άρθρου 7 παράγραφος 1 σημεία Γ και Ε της οδηγίας 64/432/ΕΟΚ
(83/642/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), όπως τροποποιήθηκε τελευταία με την οδηγία 82/893/ΕΟΚ (2), και ιδίως το άρθρο 7 παράγραφος 1 σημεία Γ και Ε,
την πρόταση της Επιτροπής,
Εκτιμώντας:
ότι η οδηγία 64/432/ΕΟΚ καθόρισε, όσον αφορά το ενδοκοινοτικό εμπόριο των βοοειδών, υγειονομικές εγγυήσεις σχετικά με τη βρουκέλλωση· ότι, ωστόσο, το άρθρο 7 παράγραφος 1 σημείο Γ παραχωρεί, έως τις 31 Δεκεμβρίου 1983, στα κράτη μέλη το δικαίωμα για παρεκκλίσεις που αφορούν το εμπόριο των βοοειδών, τα οποία προορίζονται για παραγωγή κρέατος και τα οποία είναι ηλικίας κάτω των τριάντα μηνών· ότι, ωστόσο, το σημείο Ε του εν λόγω άρθρου παραχωρεί επίσης στα κράτη μέλη, μέχρι τις 31 Δεκεμβρίου 1983, το δικαίωμα για παρεκκλίσεις που αφορούν το εμπόριο βοοειδών, τα οποία προορίζονται για παραγωγή κρέατος και τα οποία είναι ηλικίας κάτω των σαράντα δύο ημερών ή έχουν ευνουχισθεί πριν συμπληρώσουν 4 μήνες· ότι οι δυνατότητες χορήγησης αυτών των αδειών μπορούν επίσης να εφαρμοστούν σε βοοειδή που προορίζονται για σφαγή·
ότι πρέπει να διευκολυνθεί το εμπόριο βοοειδών, αφού ταυτόχρονα ληφθεί υπόψη η τρέχουσα κατάσταση της βρουκέλλωσης σε ορισμένα κράτη μέλη·
ότι η Κοινότητα εφαρμόζει επιτυχώς πρόγραμμα επιτάχυνσης της εξάλειψης της βρουκέλλωσης·
ότι, ωστόσο, σε ορισμένα κράτη μέλη η ολική εξάλειψη της βρουκέλλωσης δεν έχει ολοκληρωθεί, αν και αναμένεται ότι ο στόχος αυτός θα πραγματοποιηθεί εντός των επομένων δύο ετών·
ότι είναι, επομένως, αναγκαίο να παραταθεί η ισχύς των διατάξεων του άρθρου 7 παράγραφος 1 σημεία Γ και Ε,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η ισχύς των διατάξεων του άρθρου 7 παράγραφος 1 σημεία Γ και Ε της οδηγίας 64/432/ΕΟΚ παρατείνεται έως τις 31 Δεκεμβρίου 1985.
Άρθρο 2
Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις, για να συμμορφωθούν προς την παρούσα οδηγία, το αργότερο την 1η Ιανουαρίου 1984. Ενημερώνουν αμέσως την Επιτροπή ως προς αυτό.
Άρθρο 3
Η οδηγία αυτή απευθύνεται στα κράτη μέλη.
Βρυξέλλες, 12 Δεκεμβρίου 1983.

Labels: 0
3
6